A HÁZI SEGÍTSÉGNYÚJTÁS FŐBB JELLEMZŐI, FOLYAMATA





A Református Egyház fontos szerepet tölt be a rászorulók, betegek és idősek gondozásában. A hazai szociális ellátórendszerben az egyházi fenntartású szolgáltatások kiemelt jelentőséggel bírnak, hiszen a professzionális szakmai segítséget képesek ötvözni a lelki támogatással és a közösség erejével. Az egyházi fenntartók számára ez a szolgálat a diakónia, a karitatív tevékenység közvetlen, kézzelfogható megvalósulása. Az egyházi szociális szolgálat nem csupán technikai feladatellátás, hanem pasztorális és közösségépítő dimenzióval is bír. Az egyházi gondozó a fizikai segítség mellett a hívő vagy spirituális igényekre nyitott idősek számára lelki támaszt nyújt, közvetítheti a lelkipásztori szolgálatot. Így az idős ember betegsége, állapota miatt nem szigetelődik el a gyülekezettől, a közösségtől. A rászoruló testi, lelki és szociális igényei mellett a spirituális szükségleteinek kielégítését is segíti az egyház által működtetett szolgálat.


I. A házi segítségnyújtás fogalma, szakmai tartalma

Pontosan mit jelent a házi segítségnyújtás a szociális rendszerben?

A házi segítségnyújtás olyan, az önkormányzatok által kötelezően biztosított alapellátásnak minősülő szociális szolgáltatás, amelyet a rászoruló személy otthonában, saját lakókörnyezetében kell biztosítani. Célja, hogy az ellátott – kora, egészségi állapota vagy fogyatékossága miatt – önálló életvitelét saját lakásán megőrizhesse, és elkerülhetővé, vagy legalábbis késleltethetővé váljon a tartós bentlakásos intézményi elhelyezése. A szolgáltatás lényege, hogy szociális szakember (gondozó) az egyéni szükségletekhez igazodva nyújt támogatást mindazon tevékenységekhez, amelyeket az ellátott önmaga - az önálló életvitel fenntartásához -, már nem képes maradéktalanul ellátni. Ezt a feladatot egyházi szervezet/gyülekezet, mint egyházi jogi személy önállóan vagy a kötelező önkormányzati feladatot átvállalva ellátási szerződés keretein belül végezheti.

Milyen konkrét tevékenységekből áll a házi segítségnyújtás?

1. Szociális segítés: Ide tartozik többek között a lakókörnyezeti higiénia megtartása (takarítás, mosás, vasalás), a háztartási tevékenységben való közreműködés (bevásárlás, gyógyszer kiváltása, mosogatás), a veszélyhelyzetek megelőzése és elhárítása, kísérés.
2. Személyi gondozás: Ez közvetlenül az ellátott személyre irányuló, szakképzetséget igénylő segítségnyújtás. A szociális segítés feladatkörén túl magában foglalja tisztálkodás, öltözködés, étkezés segítését, az inkontinens betegek ellátását, mobilizálást, felületi sebkezelést stb. Emellett részét képezi a segítő kapcsolat kialakítása és fenntartása (mentális támogatás, beszélgetés), valamint a háziorvos előírásai alapján a gyógyszerek adagolása, vérnyomás- és vércukorszint mérése.




Ki veheti igénybe a házi segítségnyújtást?

- azok az időskorú személyek, akik otthonukban önmaguk ellátására saját erőből nem képesek, és róluk nem gondoskodnak,
- azok a pszichiátriai betegek, fogyatékos személyek, valamint szenvedélybetegek, akik állapotukból adódóan az önálló életvitellel kapcsolatos feladataik ellátásában segítséget igényelnek, de egyébként önmaguk ellátására képesek,
- azok az egészségi állapotuk miatt rászoruló személyek, akik ezt az ellátási formát igénylik, illetve bentlakásos intézményi elhelyezésre várakoznak,
- azok a személyek, akik a rehabilitációt követően a saját lakókörnyezetükbe történő visszailleszkedés céljából támogatást igényelnek önálló életvitelük fenntartásához.


II. Jogi háttér és szabályozási környezet

Melyek a legfontosabb jogszabályok, amelyeket az egyházi fenntartónak kötelezően ismernie és alkalmaznia kell?

· [bookmark: _GoBack]1993. évi III. törvény a szociális igazgatásról és szociális ellátásokról (Szt.) – Ez a szociális törvény, amely meghatározza a házi segítségnyújtás alapvető kötelezettségét, fogalmát, a finanszírozás elveit és az ellátottak jogait.
· 1/2000. (I. 7.) SZCSM rendelet a személyes gondoskodást nyújtó szociális intézmények szakmai feladatairól és működésük feltételeiről – Ez a rendelet tartalmazza a részletes szakmai minimumfeltételeket, a képesítési előírásokat és a feladatok konkrét leírását.
· 9/1999. (XI. 24.) SZCSM rendelet a személyes gondoskodást nyújtó szociális ellátások igénybevételéről
· 369/2013. (X. 24.) Korm. rendelet a szociális, gyermekjóléti és gyermekvédelmi szolgáltatók, intézmények és hálózatok hatósági nyilvántartásáról és ellenőrzéséről – Ez a jogszabály szabályozza a működési engedélyezési eljárást és a Szolgáltatói Nyilvántartásba (szociális regiszter) való bejegyzést.
· Az aktuális évi költségvetési törvény


III. A házi segítségnyújtás igénybevétele
[bookmark: igenybevetel][bookmark: igenybevetel]
Hogyan igényelhető a házi segítségnyújtás?

Ez a szolgáltatás önkéntesen, saját kezdeményezésre vehető igénybe. Az ellátást kezdeményezheti a rászoruló személy, a család, a háziorvos és a lakókörnyezetből bárki, aki ellátatlan idős vagy szociálisan rászorult emberről tudomást szerez. A kezdeményezésre bárki jogosult, de kérelmet kizárólag az ellátott, vagy törvényes képviselője nyújthat be. Az ellátás iránti kérelmet benyújtani, illetve az ellátás iránti igényt jelezni a települési önkormányzat szociális osztályán, de legcélszerűbben a házi segítségnyújtás szolgáltatást biztosító intézménynél lehet. Az ellátás igénybevételének módjáról, a szükséges lépéseiről a szolgáltatás munkatársai adnak részletest tájékoztatást

IV. A szolgáltatás elindításának lépései és az engedélyeztetési eljárás

Milyen előzetes tervezési és döntési lépéseket kell megtennie az egyházi fenntartónak az engedélykérelem benyújtása előtt?
Alapvető fontosságú a mindenre kiterjedő előkészítési folyamat, mely az alábbi lépésekből áll:
1. Szükséglet- és kapacitásbecslés: Fel kell mérni az adott egyházközségben, településen vagy területen élő rászoruló idősek számát és valós igényeit.
2. Intézményi forma kiválasztása: El kell dönteni, hogy önálló szociális intézményként, vagy egy, már meglévő egyházi intézmény (pl. idősotthon, többcélú intézmény) új szakmai egységeként, telephelyeként indítják-e el a szolgáltatást. 
3. A belső egyházi jogi személy, mint fenntartó határozata, hogy szociális szolgáltatást kíván működtetni vagy ellátási szerződést kíván kötni az önkormányzati feladatok átvállalására.
4. Pénzügyi terv kidolgozása: Célszerű fenntarthatósági elemzést készíteni, hogy az adott szükséglettel rendelkező célcsoport igényeinek milyen szolgáltatás felel meg leginkább és ennek milyen költségei (munkabér, rezsi, irodai költségek, egyéb kiadások) és bevételei (állami finanszírozási rendszer, saját források) valószínűsíthetőek.

Melyik hatóság bírálja el a működési engedélyt, és milyen dokumentumokat kell csatolni a kérelemhez?

A működési engedélyezési eljárást a szolgáltatás székhelye szerint illetékes Fővárosi vagy Megyei Kormányhivatal, mint szociális hatóság folytatja le. Az engedélyezési kérelemhez többek között az alábbi kötelező mellékleteket kell benyújtani:
• Alapító okirat / Egyházi nyilvántartásba vételt igazoló okirat.
• Szakmai Program és mellékletei: amely részletesen leírja a szolgáltatás célját, célcsoportját, a megvalósítani kívánt program konkrét bemutatását, a feladatellátás tartalmát stb.
• Személyi feltételek: Kötelező a gondozotti létszámhoz és a gondozási órákhoz igazodó számú szociális gondozó, vezető gondozó, intézményvezető. A gondozóknak legalább szociális gondozó és ápoló, szociális szakgondozó vagy ezzel egyenértékű egészségügyi/szociális szakképesítéssel kell rendelkezniük. 
Személyi feltételek igazolása: A foglalkoztatni kívánt szakemberek végzettségét igazoló iratok, munkaszerződések vagy szándéknyilatkozatok. 
• Tárgyi feltételek: Szükséges egy adminisztrációs és ügyfélfogadási célra alkalmas irodahelyiség, amely biztosítja a személyes adatok védelmét (pl. zárható iratszekrények). Biztosítani kell a gondozók részére a feladatellátáshoz szükséges eszközöket: védőruha (pl. kesztyű), fertőtlenítőszerek stb.  A hatékony munkavégzéshez mobilitást segítő eszközök biztosíthatók (kerékpár, szükség esetén gépjármű vagy bérlet). 
Tárgyi feltételek igazolása: Az irodahelyiség bérleti szerződése vagy tulajdoni lapja, az engedélyeztetéséhez kapcsolódó társ-hatóságok állásfoglalásai, engedélyei.
V. Finanszírozás

Hogyan épül fel az egyházi fenntartású házi segítségnyújtás finanszírozási rendszere?

Az egyházi fenntartású szolgáltatások finanszírozása többforrású, ami stabilabb működést tesz lehetővé.
1. Állami normatív támogatás: Az állam a központi költségvetésből fajlagos támogatást biztosít, amely a teljesített gondozási órákból számított ellátotti létszám alapján kerül kiszámításra. Ez a finanszírozási rendszerbe befogadott feladatmutató alapján kerül meghatározásra. A szolgáltatás kapacitásának bővítésével arányos többletfinanszírozás csak abban az esetben jár, ha a többlet feladatmutató/ellátotti létszám befogadottá válik a finanszírozási rendszerbe.
2. Egyházi kiegészítő támogatás: A Vatikáni Szerződés és a kapcsolódó hazai jogszabályok alapján az egyházi fenntartók a közfeladat-átvállalásért cserébe kiegészítő támogatásra jogosultak, amely az önkormányzati intézmények átlagos támogatási szintjére egészíti ki a normatívát.
3. Intézményi térítési díj: Az ellátott által fizetett óradíj. Ennek mértékét a fenntartó határozza meg a jogszabályi kereteken belül. Ha az ellátott rászoruló, a fenntartó méltányosságból elengedheti a térítési díjat.
4. Egyházi saját forrás: Adományok, alapítványi támogatások, amelyekből a szolgáltatás minősége (pl. programok, karácsonyi ajándékcsomagok) tovább emelhető.



